১৯৪৩ সালে, দৈনিক ‘আজাদ’-এর মুকুলের মাহফিলে প্রথম বেরিয়েছিল ছড়া, আর ১৯৪৫ সালে মাসিক ‘মোহাম্মদীতে প্রকাশিত হয়েছিল প্রথম কবিতা। সেই শুরু। আর থেমে থাকেননি তিনি। ১৯৫৯ সালে প্রকাশিত হয়েছিল তাঁর প্রথম কাব্যগ্রন্থ-‘বৃষ্টিমুখর’। ‘বৃষ্টিমুখর’ নামটির মধ্যে যে ধরনের নান্দনিক উৎকর্ষ রয়েছে, ঠিক সেই পরিমাণে তাৎপর্যবাহী গ্রন্থের কবিতাগুলোও। ছন্দ এবং সনেটের ক্ষেত্রে আবদুস সাত্তার অতুলনীয়। আবার তাঁর বাহ্যিক ও অন্তর্গত সূক্ষ্মাতিসূক্ষ্ম বিষয়গুলোতে তিনি মার্জিত এবং পরিশীলিত। রুচিহীন কোন শব্দ, উপমা কিংবা চিত্রকল্প আবদুস সাত্তারের কবিতাকে স্পর্শ করতে পারেনি। তাঁর এই শৈল্পিক এবং চারিত্রিক দৃঢ়তাও পঞ্চাশের কবিদের থেকে তাঁকে আলাদা এক মর্যাদায় অধিষ্ঠিত করেছে।